शंकर ने कृष्ण-अर्जुन संवाद की परमार्थ दृष्टि को आत्मज्ञान के माध्यम से समझाने की कोशिश की है। कृष्ण ने अर्जुन में यह आत्मज्ञान जगाने के लिए कहा कि हर काल में मैं सदैव और वैसे ही तू भी हर काल में था और ये युद्धभूमि में खड़े राजागण भी थे, अर्थात् हमारे शरीरों का नाश होने के बाद भी हम रहेंगे क्योंकि तीनों कालों में आत्मरूप से ही सब कुछ ‘नित्य’ है। तभी ये भीष्मादि अशोच्य क्यों हैं, इसलिए कि वे नित्य हैं और अर्जुन अगर इस ज्ञान को हृदयंगम कर ले तो इस आत्मज्ञान से उसका इस सम्पूर्ण शोक से उद्धार हो सकता है।